”Det er vel en mening med det?”
Et av de dypeste og vanskeligste spørsmål er hva som er meningen når det onde rammer. 

Som prest har jeg blitt konfrontert med brå død mange ganger. Den vanskeligste delen av mitt arbeid er å rykke ut på kort varsel for å fortelle mennesker at en av deres nærmeste er død. Å gå med dødsbud kalles det. Det blir aldri en vane. Mange av situasjonene sitter spikret i hodet mitt. For budskapet kan endre en families liv. En ektefelle er død, foreldre, eller verst av alt: et barn. Jeg tror ikke det går helt an å sette seg inn i hvordan det er å miste et barn. Det forteller i alle fall foreldre jeg kjenner som har opplevd akkurat det.
I etterkant reises spørsmålet: Hva er meningen? Spørsmålet er trolig like gammelt som mennesket selv. Hva er meningen når et lite barn dør i ulykke, når en ung mor plutselig blir alvorlig syk og dør, når menneskeskapte katastrofer eller naturkatastrofer rammer tusener av uskyldige?

En avisartikkel kan selvsagt ikke svare utdypende på spørsmålet. Men jeg tillater meg noen refleksjoner fra et kristent ståsted. Interessant er det å legge merke til at det er flere måter å forstå dette på i Bibelen. Vi må huske på at Bibelen er skrevet ned i løpet av en lang tidsperiode, trolig rundt 500 år, en del forskere hevder det dobbelte. Beretningene, kunnskapen og tradisjonsgodset i Gamle Testamentet går ofte mye lengre tilbake. Det ville vært underlig om ideene og tankene var de samme. I Bibelen finnes det ideer og tanker som utfordrer hverandre. Det er nettopp det som skjer i Jobs bok. Denne praktfulle poetiske boken behandler problemer som må sies å være aktuelt til alle tider. Ikke minst spørsmålet om uskyldig lidelse. Job oppfatter seg som en uskyldig lidende. Likevel går det ham dårlig.  Hvordan kan det være slik at ulykker rammer den gode?, spør Jobs bok. Og dermed utfordrer han en annen tanke, som også er reflektert i Bibelen. En oppfatning vi gjenfinner i dag: Gjør du det gode, går det deg godt, gjør du det onde, går det deg dårlig. Dette stemmer altså ikke for Job. Verden er langt mer urettferdig. Enkelte forskere mener Jobsboken er et eksempel på at den gamle visdom er i en krise, at gammel og ny tid møtes. Andre forskere tenker at dette er for statisk tenkt. De mener det å stille seg tvilende til deler av sin egen tradisjon er en del av det å tro. Tvilen og uroen hører med til troen. Også i Bibelen lever ulike forståelsesmåter side ved side, på samme måte som religionskritikk er en del av religionens innhold den dag i dag. Kristendom lever godt med intern diskusjon og uenighet.
I Det nye testamentet avviser Jesus at det er en sammenheng mellom et barns ulykke og dets egen eller foreldrenes moral. Med andre ord: Ulykker og sykdom kan ikke uten videre forklares. Det nytter ikke å lete etter skyld. Og vi ser at denne diskusjonen som foregår innenfor Bibelen, er noe mange mennesker fører med seg selv den dag i dag. Det er ikke uvanlig at mennesker, som har opplevd noe svært vondt, leter etter feil de kunne ha gjort, som forklaring. ”Hadde jeg bare ikke gjort det og det..” Hadde jeg bare kjørt en annen vei..”
Det er også andre forklaringsforsøk: «Det er vel en mening med det», sier noen. «Barnet ble kanskje spart for mye». «Det var vel Guds vilje», forsøker enkelte å trøste. Jeg tror ikke forklaringene holder. Det er ikke nødvendigvis kristne forklaringer, selv om de skulle ha et kristent språk, eller virke fromme. Men kristen tro er tilbakeholden med forklaringer. Stort sett tror jeg slett ikke forklaringene trøster. For hva slags Gud er dette, om det er Gud som tar fra deg det fineste du har, om det er Gud som står bak ulykken? Dette kan da ikke være den kristne Gud, kjærlighetens Gud? 
I Jobs bok er svaret underlig. Det er ikke noe svar i vanlig forstand. Herren svarer Job ved å si at spørsmålet er for stort for mennesket. «Hvor var du da jeg la jordens grunnvoll?  Hvis du har innsikt, så fortell meg om det». Men Job får et annet svar, som overrasker, et svar på et annet nivå. Et nærvær. En Gud som er til stede hos den som lider og sørger. 
Det nye testamentet handler nettopp om den nærværende Gud. Gud som blir menneske og er til stede i livet. Jesus gjør ikke slutt på lidelsen. Når han helbreder og hjelper er det bare tegn, slik evangelisten Johannes benevner det, på at ulykke og lidelse er det motsatte av hva Gud ønsker for menneskene. Men lidelsen opphører ikke. Jesus helbreder ikke alle som er syke. 

Av det må vi slutte at det totale fravær av lidelse hører en annen verden til. Selv utsettes Jesus også for fornedring, lidelse og død. Tro er ikke fravær av lidelse. Til det å leve hører også sorg og smerte. Det er vilkårene vi lever under. Hvorfor det er slik er skjult, også for den troende.

Men Bibelen forteller også at han står opp. Det kristne budskap handler om en Gud som er til stede, hos menneskene fortsatt, den dag i dag. Bibelen fastslår et særlig nærvær hos de som lider. Og jeg har truffet mange som sier at slik er det, ja uten troen vet jeg ikke hvordan jeg hadde klart meg. Og samtidig: Jeg må innrømme at det kan være vanskelig å tro på nærværet. Jeg har nylig sett sterke filmer på Tromsø internasjonale filmfestival fra massakrene i Rwanda og borgerkrigen i El Salvador. Lidelsene var ufattelige. Den menneskelige ondskap var nesten ikke til å forestille seg. Var Gud virkelig der?  Interessant nok spilte kirken en viktig rolle i begge filmene. Kirken var til stede inn i lidelsen sammen med ofrene og led sammen med dem. Kanskje ment som et symbol på gudsnærværet i det skrekkelige?
Vi kan ikke vente å finne forklaring på lidelsen. Og ønsker vi egentlig noe svar på lidelsens problem?  Når det onde har skjedd, kan ikke noen former for svar føre den døde tilbake til oss. Om det var noe svar, ville vi ikke ha hjelp av det.
Når jeg fortsatt tar på meg den tunge oppgaven å gå med dødsbud, er det fordi jeg, tross alt,  tror at det er noe mer. En Guds tilstedeværelse, et hellig nærvær av noe mer enn oss selv, midt i det onde eller meningsløse. 
Få har uttrykt det kristne håpet i lidelsen og smerten, som Bjørn Eidsvåg gjennom sangen «Eg ser».  Han synger om en Gud som ser at du har det vondt, at du lider, at du skal dø. Du må bære dette selv, smake det selv, «grina tårene sjøl». Det er ingen annen som kan leve livet for deg. Men det er en som ser deg, en som vil «grina med deg». En Gud som til slutt og dypest sett gjør død til liv for deg.

Den kristne tro tar oss ikke ut av det vanskelige livet, sparer oss ikke for smerten. Men den forteller oss at i og gjennom smerten er kjærlighetens Gud til stede.  

